शुक्रवार को 'द टाइम्स ऑफ इंडिया' से बातचीत करते हुए सचिन तेंदुलकर ने बताया कि पृथ्वी शॉ की कौन सी खूबी उन्हें अलग बनाती है। सचिन ने कहा, 'मैंने जितना उसको देखा है, वो जल्दी सीखने वाला खिलाड़ी है। मेरे लिए प्रतिभा अलग चीज है लेकिन उस प्रतिभा के साथ आप क्या करते हो, वो ज्यादा अहम है। अगर आपको अंतरराष्ट्रीय स्तर पर सफल होना है तो जल्दी सीखने वाला बनना होगा और पृथ्वी में ये खूबी मौजूद है। जब किसी क्रिकेटर को इस स्तर पर पूरी दुनिया के तमाम मैदानों व हालातों में खेलना हो तो उसके हिसाब से खुद को ढालना सबसे जरूरी होता है। मेरा मानना है कि उसके अंदर अलग-अलग हालातों के हिसाब से खुद को ढालने की क्षमता मौजूद है। मेरे हिसाब से यही पृथ्वी की सबसे बड़ी ताकत है।'